Σχέδιο Διοργανική συμφωνία μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη χρηματοδότηση του Tαμείου Aλληλεγγύης της Ευρωπαϊκής Ένωσης, και με τους όρους που διέπουν τη χρησιμοποίησή του

ΑΙΤΙΟΛΟΓΙΚΗ ΕΚΘΕΣΗ

Σε περίπτωση που θεομηνία μείζονος σημασίας πλήττει την Ευρωπαϊκή Ένωση ή τις υποψήφιες προς ένταξη χώρες με τις οποίες διεξάγονται διαπραγματεύσεις προσχώρησης, η ΕΕ θα πρέπει να έχει στη διάθεσή της μέσα που θα της επιτρέπουν να συμβάλλει στην κατεπείγουσα παροχή βοήθειας και στην ταχεία επιστροφή στη φυσιολογική κατάσταση όσον αφορά τις βασικές συνθήκες διαβίωσης στις πληγείσες περιοχές.

Κατά συνέπεια, η Επιτροπή πρότεινε να δημιουργηθεί ένα Tαμείο Aλληλεγγύης της Ευρωπαϊκής Ένωσης, σκοπός του οποίου θα είναι η αντιμετώπιση των θεομηνιών.

Το μέγιστο ετήσιο ποσό που θα μπορεί να κινητοποιηθεί από αυτό το Ταμείο, ανέρχεται σε 1 δισεκατ. ευρώ.

Για να εξασφαλιστεί η απαραίτητη χρηματοδοτική ευελιξία καθώς και η ταχύτητα των παρεμβάσεων, οι πιστώσεις που προορίζονται γι' αυτό το Ταμείο θα πρέπει διατίθενται επιπλέον των ετησίων μεγίστων ορίων των σχετικών θέσεων των δημοσιονομικών προοπτικών, ενώ η κινητοποίησή τους πρέπει να μπορεί να βασίζεται σε ταχεία διαδικασία.

Σχέδιο Διοργανική συμφωνία μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη χρηματοδότηση του Tαμείου Aλληλεγγύης της Ευρωπαϊκής Ένωσης, και με τους όρους που διέπουν τη χρησιμοποίησή του

1. Το Ευρωπαϊκό Κοινοβούλιο, το Συμβούλιο της Ευρωπαϊκής Ένωσης και η Ευρωπαϊκή Επιτροπή συμφωνούν όσον αφορά τον ακόλουθο ευέλικτο μηχανισμό σχετικά με το Tαμείο Aλληλεγγύης της Ευρωπαϊκής Ένωσης [1], το οποίο εφεξής αναφέρεται ως "το Ταμείο".

[1] Κανονισμός

Προορισμός του Ταμείου είναι να επιτρέπει ταχεία χρηματοδοτική ενίσχυση σε περίπτωση που θεομηνία μείζονος σημασίας πλήττει την επικράτεια ενός κράτους μέλους ή μιας υποψήφιας προς ένταξη χώρας για της οποίας την προσχώρηση στην Ευρωπαϊκή Ένωση λαμβάνει χώρα διεξαγωγή διαπραγματεύσεων.

2. Το ετήσιο ποσό που διατίθεται για το Ταμείο ανέρχεται σε 1 δισεκατ. ευρώ. Την 1η Οκτωβρίου κάθε έτους, το ένα τέταρτο του ετήσιου ποσού πρέπει να παραμένει διαθέσιμο ούτως ώστε να καλύπτει τις ανάγκες που ενδέχεται να προκύψουν μέχρι το πέρας του εν λόγω οικονομικού έτους.

3. Όταν κινητοποιείται το Ταμείο, υπό τους όρους που προβλέπονται στην ιδρυτική πράξη που διέπει αυτό το χρηματοδοτικό μέσο, οι αντίστοιχες δαπάνες εγγράφονται στον προϋπολογισμό επιπλέον των σχετικών θέσεων των δημοσιονομικών προοπτικών, όπως ορίζεται στο παράρτημα Ι της διοργανικής συμφωνίας της 6ης Μαΐου 1999 σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού [2].

[2] ΕΕ 1999/C 172/01, 18.6.1999

4. Για να κινητοποιηθεί το Ταμείο, η Επιτροπή παρουσιάζει ένα προσχέδιο διορθωτικού προϋπολογισμού. Ταυτοχρόνως, η Επιτροπή εγκαινιάζει διαδικασία τριμερούς σύσκεψης, με απλουστευμένη μορφή αν χρειάζεται, για να εξασφαλίσει τη συμφωνία των δύο σκελών της δημοσιονομικής αρχής όσον αφορά την ανάγκη να χρησιμοποιηθεί το Ταμείο, και όσον αφορά το απαιτούμενο ποσό. Επί τη βάσει των αποτελεσμάτων αυτής της τριμερούς σύσκεψης, τα δύο σκέλη της δημοσιονομικής αρχής επιχειρούν να εξασφαλίσουν την έγκριση του διορθωτικού προϋπολογισμού κατά τη διάρκεια μιας και μόνο ανάγνωσης από κάθε ένα από τα αντίστοιχα Όργανά τους.

5. Η παρούσα διοργανική συμφωνία αρχίζει να εφαρμόζεται από το δημοσιονομικό έτος 2002 και θα ισχύει καθόλη τη διάρκεια ισχύος των σημερινών δημοσιονομικών προοπτικών, όπως ορίζεται στη διοργανική συμφωνία της 6ης Μαΐου 1999 για τη δημοσιονομική πειθαρχία και τη βελτίωση της διαδικασίας του προϋπολογισμού.

Βρυξέλλες, [...]

Για το Ευρωπαϊκό Κοινοβούλιο Για το Συμβούλιο Για την Ευρωπαϊκή Επιτροπή

Ο Πρόεδρος Ο Πρόεδρος Ο Πρόεδρος

[...] [...] [...]